โพคาฮอนทัส (ภาพยนตร์ พ.ศ. 2538)

| โพคาฮอนทัส |
| --- | --- |
ใบปิดภาพยนตร์
กำกับ:   ไมก์ กาเบรียล  เอริก โกลด์เบิร์ก 
เขียนบท:   คาร์ล บินเดอร์  ซูซานนา แกรนต์  ฟิลิป ลาเซ็บนิค 
เนื้อเรื่อง:   เกล็น คีน  โจ แกรนต์  ราล์ฟ ซอนแด็ก  เบอร์นี แมตทินสัน  เอ็ด กอมเบิร์ต  คาน คาลยอน  ฟรานซิส เกลบาส  โรเบิร์ต กิบส์  บรูซ มอร์ริส  ท็อดด์ คุโรซาวา  ดันแคน มาร์โจริแบงก์ส  คริส บัก 
สร้างจาก: โพคาฮอนทัส
อำนวยการสร้าง: จิม เพนเทคอสต์
นักแสดงนำ:   โจ เบเกอร์  คริสเตียน เบล  ไอรีน เบดาร์ด  บิลลี คอนโนลลี  เจมส์ อพามุต ฟอลล์  เมล กิบสัน  ลินดา ฮันต์  จอห์น คาสเซอร์  จูดี คูน  แดนนี แมน  รัสเซล มีนส์  เดวิด อ็อกเดน สเตียร์ส  มิเชลล์ เซนต์จอห์น  กอร์ดอน ทูโตซิส  แฟรงก์ เวลเกอร์ 
ตัดต่อ: เอช. ลี ปีเตอร์สัน
ดนตรีประกอบ: อลัน เมนเคน
บริษัทผู้สร้าง: วอลต์ดิสนีย์ฟีเจอร์แอนิเมชัน 
ผู้จัดจำหน่าย: บวยนาวิสพิกเชอดิสทริบิวชัน
วันฉาย:   10 มิถุนายน ค.ศ. 1995 (1995-06-10) (เซ็นทรัลพาร์ก)  23 มิถุนายน ค.ศ. 1995 (1995-06-23) (สหรัฐ) 
ความยาว: 81 นาที
ประเทศ: สหรัฐ
ภาษา: อังกฤษ
ทุนสร้าง: 55 ล้านดอลลาร์สหรัฐ
ทำเงิน: 346.1 ล้านดอลลาร์สหรัฐ
โพคาฮอนทัส (อังกฤษ: Pocahontas) เป็นภาพยนตร์แอนิเมชันแนวดนตรีประวัติศาสตร์อเมริกันปี 1995 ดัดแปลงมาจากชีวิตของโพคาฮอนทัส หญิงชาวพาวฮาทัน และการมาถึงของผู้ตั้งถิ่นฐานชาวอังกฤษจากบริษัทเวอร์จิเนีย ภาพยนตร์เรื่องนี้เล่าถึงการพบกันระหว่างโพคาฮอนทัสกับจอห์น สมิธ และการช่วยชีวิตเขาไว้ในตำนาน ภาพยนตร์เรื่องนี้ผลิตโดยวอลต์ดิสนีย์ฟีเจอร์แอนิเมชัน และออกฉายโดยวอลต์ดิสนีย์พิกเชอส์
ภาพยนตร์เรื่องนี้กำกับโดยไมก์ กาเบรียล และเอริก โกลด์เบิร์ก (ซึ่งเป็นผลงานกำกับภาพยนตร์ครั้งแรกของเขา) และอำนวยการสร้างโดยจิม เพนเทคอสต์ จากบทภาพยนตร์ที่เขียนโดยคาร์ล บินเดอร์, ซูซานนาห์ แกรนต์ และฟิลิป ลาเซ็บนิก ภาพยนตร์เรื่องนี้นำแสดงโดยไอรีน เบดาร์ด และเมล กิบสัน พากย์เสียงเป็นโพคาฮอนทัสและสมิธตามลำดับ พร้อมด้วยเดวิด อ็อกเดน สเตียร์ส, รัสเซล มีนส์, คริสเตียน เบล, มิเชลล์ เซนต์จอห์น, เจมส์ อพามุต ฟอลล์, บิลลี คอนโนลลี, โจ เบเกอร์, กอร์ดอน ทูโตซิส และลินดา ฮันต์ ในบทบาทสมทบ ดนตรีประกอบประพันธ์โดยอลัน เมนเคน ซึ่งเขียนเพลงประกอบภาพยนตร์ร่วมกับสตีเฟน ชวาร์ตซ์ ผู้แต่งเนื้อเพลงด้วย
หลังจากเปิดตัวในฐานะผู้กำกับด้วยเรื่อง หนูหริ่งหนูหรั่งปฏิบัติการแดนจิงโจ้ (1990) กาเบรียลก็ได้คิดไอเดียเกี่ยวกับภาพยนตร์เรื่องนี้ในช่วงสุดสัปดาห์วันขอบคุณพระเจ้า โกลด์เบิร์กเพิ่งจะเสร็จสิ้นงานในตำแหน่งผู้ควบคุมดูแลแอนิเมเตอร์ของจินนีในเรื่อง อะลาดิน (1992) ได้ร่วมเป็นผู้กำกับร่วมกับกาเบรียล โครงการนี้เข้าสู่การพัฒนาพร้อมกับเรื่อง เดอะไลอ้อนคิง (1994) และดึงดูดนักแอนิเมเตอร์ชั้นนำของดิสนีย์ได้เกือบทุกคน ในขณะเดียวกัน เจฟฟรีย์ แคตเซนเบิร์ก ประธานดิสนีย์สตูดิโอได้ตัดสินใจว่าภาพยนตร์เรื่องนี้ควรเป็นมหากาพย์ความรักที่เปี่ยมอารมณ์ในแนวทางเดียวกับโฉมงามกับเจ้าชายอสูร (1991) โดยหวังว่าภาพยนตร์เรื่องนี้จะได้รับการเสนอชื่อเข้าชิงรางวัลออสการ์ สาขาภาพยนตร์ยอดเยี่ยมเช่นเดียวกับโฉมงามกับเจ้าชายอสูร ผู้เขียนบทภาพยนตร์อย่างบินเดอร์ แกรนต์ และลาเซ็บนิกได้ใช้ความคิดสร้างสรรค์อย่างอิสระกับประวัติศาสตร์เพื่อพยายามทำให้ภาพยนตร์เรื่องนี้เป็นที่ยอมรับของผู้ชม
โพคาฮอนทัสฉายรอบปฐมทัศน์ที่เซ็นทรัลพาร์กเมื่อวันที่ 10 มิถุนายน ค.ศ. 1995 และออกฉายในสหรัฐเมื่อวันที่ 16 มิถุนายน โดยได้รับทั้งเสียงตอบรับที่หลากหลายจากนักวิจารณ์และผู้ชม ซึ่งได้ชื่นชมทั้งแอนิเมชัน การแสดงเสียง และดนตรี แต่วิจารณ์เรื่องราวว่าขาดการเน้นโทนเรื่อง ความไม่แม่นยำทางประวัติศาสตร์ และการใช้สิทธิ์ทางศิลปะของภาพยนตร์เรื่องนี้ได้รับการตอบรับที่ขัดแย้งกัน โพคาฮอนทัสทำรายได้มากกว่า 346 ล้านดอลาร์สหรัฐ ภาพยนตร์เรื่องนี้ได้รับรางวัลออสการ์สองรางวัลในสาขาดนตรีประกอบภาพยนตร์ยอดเยี่ยมสำหรับเมนเคน และเพลงประกอบภาพยนตร์ยอดเยี่ยมสำหรับ "Colors of the Wind" ตามคำกล่าวของนักวิจารณ์ การพรรณนาถึงโพคาฮอนทัสในฐานะนางเอกผู้มีพลังอำนาจมีอิทธิพลต่อภาพยนตร์ดิสนีย์เรื่องอื่น ๆ เช่น มู่หลาน (1998) และผจญภัยแดนคำสาปราชินีหิมะ (2013) ภาพยนตร์เรื่องนี้ตามมาด้วยภาคต่อด้วยภาพยนตร์แผ่นในปี 1998 ชื่อว่า โพคาฮอนทัส 2 : ตำนานใหม่แห่งความรัก